静安面包房

上海静安面包房有限公司（曾用名上海锦隆食品有限公司），是锦江国际集团个锦江酒店集团里向个面包房，1985年9月份上海香港合资个，是上海头一爿中外合资经营个法式西点房。

 历史 
 风靡上海 
1980年代，改革开放，面包房需求越来越大，从酒店里向独立出来。1985年9月份，上海静安宾馆、香港三隆行两方一道出钞票创建静安面包房，承接上海市人民政府个各式招待宴会个西点面包供应任务。创建个辰光，静安面包房从法国请来面包师傅，生产白脱小球面包、白脱别司忌、法式长短棍、栗子蛋糕、羊角面包、拿破仑蛋糕咾啥招牌西点，勒垃1980、90年代个上海邪气行，经常性出现排长队买面包个情况。

 现代化运营 
锦江国际集团先后勒垃1996年、2004年收购香港三隆行、静安宾馆，静安面包房成为锦江国际集团个全资公司。1999年，面包房改制成立上海静安面包房有限公司。

2009年，有静安面包房30%股权个香港上市公司锦江酒店，用1535万元人民币个价钿从伊母公司锦江国际集团𡍲拿静安面包房挺下来70%股权买下来。锦江酒店也进一步开拓食品、餐饮业务，形成锦江国际集团控股个股份制结构，静安面包房也改成现场烘焙模式运营。2010年，静安面包房请中国乒乓球明星王励勤做形象大使。

2019年11月11号，头一届静安面包房烘焙节勒垃静安面包房华山总店开幕。

 破产 
2025年10月份，上海锦江资本有限公司用上海静安面包房有限公司弗好清偿到期债务、明显缺少清偿能力个因头，畀上海市第三中级人民法院（上海破产法庭）申请对静安面包房公司破产清算（案件号码：（2025）沪03破申1151号）。同年10月22号，上海市三中院公布破产申请异议期公告（2025）沪03破申1151号。

 参考文献 

Category:上海个食品公司